โรงพยาบาลแคนเบอร์รา

โรงพยาบาลแคนเบอร์รา (อังกฤษ: Canberra Hospital) เป็นโรงพยาบาลของรัฐที่ตั้งอยู่ในการ์ราน แคนเบอร์รา ออสเตรเลียนแคพิทอลเทร์ริทอรี โดยเป็นโรงพยาบาลประจำเขตที่ใหญ่ที่สุดในภูมิภาค มีเตียงให้บริการ 672 เตียง และให้บริการประชาชนประมาณ 550,000 คน โรงพยาบาลนี้ก่อตั้งขึ้นเมื่อมีการรวมโรงพยาบาลโวดินแวลลีย์กับโรงพยาบาลรอยัลแคนเบอร์ราเข้าด้วยกันใน ค.ศ. 1991 และเปลี่ยนชื่อเป็นโรงพยาบาลแคนเบอร์ราใน ค.ศ. 1996 โรงพยาบาลดังกล่าวเป็นโรงพยาบาลเพื่อการเรียนการสอนหลักของคณะแพทยศาสตร์ มหาวิทยาลัยแห่งชาติออสเตรเลีย และยังเป็นโรงพยาบาลเพื่อการเรียนการสอนของคณะพยาบาลศาสตร์ มหาวิทยาลัยแคนเบอร์รา นอกจากนี้ โรงพยาบาลยังมีความสัมพันธ์อันแน่นแฟ้นกับคณะวิจัยการแพทย์จอห์น เคอร์ติน เช่นกัน รวมถึงยังเป็นศูนย์กลางระดับภูมิภาคที่สำคัญสำหรับการศึกษาการอภิบาลทางคลินิก โดยเสนอหลักสูตรผ่านศูนย์แคนเบอร์ราและภูมิภาคเพื่อการดูแลจิตวิญญาณและการศึกษาการอภิบาลทางคลินิกในสมาคมร่วมกับวิทยาลัยศาสนศาสตร์ซิดนีย์และวิทยาลัยการศึกษาการอภิบาลทางคลินิกแห่งรัฐนิวเซาท์เวลส์ ประวัติ ในเดือนพฤษภาคม ค.ศ. 1914 โรงพยาบาลชุมชนแคนเบอร์รา ซึ่งเป็นโรงพยาบาลแห่งแรกของแคนเบอร์รา ได้เปิดทำการที่บัลเมนเครสเซนต์ แอ็กตัน โดยมีเตียงจำนวนแปดเตียง และมีการใช้เต็นท์เพื่อเสริมห้องแยกผู้ป่วย ซึ่งโรงพยาบาลดังกล่าวไม่มีสถานพยาบาลสูตินรีเวช และผู้ป่วยทางสูติศาสตร์ต้องเดินทางไปที่โรงพยาบาลควีนบีอัน ครั้นใน ค.ศ. 1943 โรงพยาบาลแห่งใหม่ได้เปิดทำการบนคาบสมุทรแอ็กตัน การก่อสร้างอาคารดังกล่าวเริ่มเมื่อ ค.ศ. 1940 และใน ค.ศ. 1942 เหล่าทหารแพทย์กองทัพบกสหรัฐได้เข้ามาดำเนินการก่อสร้างและมอบหมายให้เป็นโรงพยาบาลทหารของอเมริกา โดยเป็นโรงพยาบาลทหารได้เพียงห้าเดือนเท่านั้น ครั้นในเดือนกุมภาพันธ์ ค.ศ. 1943 อาคารโรงพยาบาลดังกล่าวถูกส่งมอบให้แก่คณะกรรมการโรงพยาบาลแคนเบอร์ราเพื่อพัฒนาสิ่งที่ต่อมาได้กลายเป็นโรงพยาบาลรอยัลแคนเบอร์ราบนคาบสมุทรแอ็กตัน อาคารโรงพยาบาลโวดินแวลลีย์สร้างขึ้นระหว่าง ค.ศ. 1969 ถึง ค.ศ. 1973 โดยใน ค.ศ. 1973 โรงพยาบาลโวดินแวลลีย์ได้เปิดทำการ และรับผู้ป่วยรายแรกเข้ารับการรักษา ใน ค.ศ. 1979 โรงพยาบาลชุมชนแคนเบอร์ราได้รับการเปลี่ยนชื่อเป็นโรงพยาบาลรอยัลแคนเบอร์รา กระทั่งบริการต่าง ๆ ได้รับการโอนไปยังโรงพยาบาลโวดินแวลลีย์เมื่อโรงพยาบาลรอยัลแคนเบอร์ราปิดตัวลงในวันที่ 27 พฤศจิกายน ค.ศ. 1991 จากนั้น ใน ค.ศ. 1996 โรงพยาบาลโวดินแวลลีย์ได้เปลี่ยนชื่อเป็นโรงพยาบาลแคนเบอร์รา และทารกคนแรกที่เกิดจากการทำเด็กหลอดแก้วของโรงพยาบาลนี้ได้ถือกำเนิดเมื่อวันที่ 26 ธันวาคม ค.ศ. 1996 ครั้นเมื่อวันที่ 13 กรกฎาคม ค.ศ. 1997 อาคารที่ถูกแทนที่บนคาบสมุทรแอ็กตันได้ถูกทำลายโดยการระเบิด ส่งผลให้เด็กหญิงวัย 12 ปีชื่อเคธี เบนเดอร์ เสียชีวิต เนื่องจากถูกเศษซากที่กระเด็นมากระแทก ส่วนใน ค.ศ. 2010 ห้องผ่าตัดแห่งที่สองในออสเตรเลียที่สามารถทำการสแกนเอ็มอาร์ไอระหว่างผ่าตัดได้ก็สร้างเสร็จเรียบร้อยแล้ว ในเดือนกรกฎาคม ค.ศ. 2022 การก่อสร้างศูนย์ศัลยศาสตร์หัตถการ, รังสีร่วมรักษา และภาวะฉุกเฉิน (SPIRE) ได้เริ่มต้นขึ้น โดยมีค่าใช้จ่ายประมาณ 661 ล้านดอลลาร์ โดยคาดว่าจะแล้วเสร็จในเดือนสิงหาคม ค.ศ. 2024 บริการและวิทยาเขต โรงพยาบาลแคนเบอร์รามีบริการที่หลากหลายในอาคารมากกว่า 25 แห่งในวิทยาเขต ได้แก่ บริการผู้ป่วยในและบริการผู้ป่วยแบบไป-กลับ, บริการผู้ป่วยนอก, บริการสำหรับสตรีและเด็ก บริการกุมารเวชศาสตร์ และพยาธิวิทยา โดยสามารถดูแผนที่วิทยาเขตของโรงพยาบาลแคนเบอร์ราได้ทางออนไลน์ โรงพยาบาลนี้มีที่จอดรถสาธารณะฟรีในหลายจุดทั่วทั้งบริเวณ รวมถึงลานจอดรถหลายชั้นทางทิศใต้ของศูนย์มะเร็งภูมิภาคแคนเบอร์รา ระหว่างถนนเบตสันและถนนโรงพยาบาล นอกจากนี้ รถบัสแทรนสปอร์ตแคนเบอร์ราได้ให้บริการโรงพยาบาลแคนเบอร์ราจากสถานีรถบัสโวดิน รวมถึงมีบริการรถโคชระหว่างรัฐไปยังควีนบีอันและแยส อ้างอิง แหล่งข้อมูลอื่น วิกิมีเดียคอมมอนส์มีสื่อเกี่ยวกับ โรงพยาบาลแคนเบอร์รา